Author: Palacka

Predkladacia  správa

Návrh na udelenie povolenia na zriadenie doplnkovej dôchodkovej poisťovne sa predkladá  na základe písomnej žiadosti zriaďovateľov podľa ustanovenia § 4 ods. 1 zákona Národnej rady Slovenskej republiky č.123/1996 Z. z. o doplnkovom  dôchodkovom  poistení zamestnancov  a  zmene   a doplnení   niektorých    zákonov v znení zákona č. 409/2000 Z. z. (ďalej len „zákon“).              
O udelení povolenia na zriadenie doplnkovej dôchodkovej poisťovne rozhoduje  vláda Slovenskej republiky na návrh Ministerstva práce, sociálnych vecí a rodiny Slovenskej republiky (ďalej len „ministerstvo“), ktorý predkladá po dohode s Ministerstvom financií  Slovenskej republiky (ďalej len „ministerstvo financií“).

	Žiadosť o udelenie povolenia na zriadenie doplnkovej dôchodkovej poisťovne predložil dňa 7. apríla 2003 zriaďovateľ doplnkovej dôchodkovej poisťovne, Nationale-Nederlanden poisťovňa a. s., so sídlom na Jesenského ul. č. 4/C, 811 02 Bratislava. 
Ďalším zriaďovateľom doplnkovej dôchodkovej poisťovne sa uzatvorením Zmluvy o zriadení doplnkovej dôchodkovej poisťovne zo dňa 27. augusta 2003 stal ING Management  Services Slovensko spol. s r.o.  so sídlom na Jesenského ul. č. 4/C, 811 02 Bratislava, zamestnávateľ, ktorý je obchodnou spoločnosťou založenou a vykonávajúcou podnikateľskú činnosť podľa právneho poriadku Slovenskej republiky.

           Ministerstvo po preskúmaní a posúdení žiadosti zriaďovateľov z hľadiska vecných a formálno-právnych náležitostí zaslalo pripomienky ministerstva financií spolu s pripomienkami ministerstva listom  z 10. júna 2003 zriaďovateľom s tým, že tieto zapracujú  do   predložených   dokumentov  a  po ich  zosúladení s príslušnými ustanoveniami zákona ich opätovne predložia ministerstvu.   

Zriaďovatelia doplnkovej dôchodkovej poisťovne na základe pripomienok ministerstva a ministerstva financií vznesených v konaní o udelenie povolenia na zriadenie doplnkovej dôchodkovej poisťovne predložili ministerstvu dňa 27. augusta 2003  zmenené a doplnené znenie Žiadosti o udelenie povolenia, ktoré zároveň predstavuje jej úplné znenie, spolu s príslušnými prílohami.  

Ministerstvo financií  v stanovisku zo dňa 2. septembra 2003 oznámilo ministerstvu, že nemá námietky k udeleniu povolenia na zriadenie ING doplnkovej dôchodkovej poisťovne.
 Ministerstvo po dohode s ministerstvom financií, po opätovnom posúdení zmeneného a doplneného znenia žiadosti zriaďovateľov na základe komplexného zhodnotenia podmienok na udelenie povolenia na zriadenie doplnkovej dôchodkovej poisťovne konštatuje, že zriaďovateľ Nationale-Nederlanden poisťovňa  a. s.,  so  sídlom  na     Jesenského  ul. č.  4/C,   811 02  Bratislava a zriaďovateľ ING  Management   Services   Slovensko   spol.  s r.o. so sídlom na Jesenského ul.č. 4/C, 811 02 Bratislava splnil podmienky pre udelenie povolenia na zriadenie ING doplnkovej dôchodkovej poisťovne uvedené v § 4 ods. 2 až 4 a v § 4 ods. 5 písm. b) zákona. 
.

Návrh na udelenie povolenia na zriadenie ING doplnkovej dôchodkovej poisťovne nebude mať vplyv na štátny rozpočet, finančný,  ekonomický  ani environmentálny  vplyv,  ani vplyv  na zamestnanosť.

	 Vláda Slovenskej republiky rozhodne podľa ustanovenia § 4 ods. l zákona o udelení povolenia na zriadenie ING doplnkovej dôchodkovej poisťovne najneskôr do šiestich mesiacov odo dňa doručenia písomnej žiadosti ministerstvu.